Waterbeperkings vir GautengArgieffoto (Foto: RayMark, Pixabay) Rand Water het vanoggend watertoevoer na Johannesburg, Tshwane en Ekurhuleni begin beperk weens dalende watervlakke in Gautengse reservoirs. Rand Water sê in ŉ verklaring die vermindering van watertoevoer is die gevolg van ŉ hoër as gewone aanvraag, wat beteken die gemiddelde opgaarkapasiteit het tot minder as 60% gedaal. Justice Mohale, woordvoerder van Rand Water, het gesê reservoirs soos dié by Brakfontein, Klipfontein en Hartebeeshoek is tans op laer as veilige bedryfsvlakke. “Rand Water se bedryfsfilosofie is om reservoirvlakke vir eweredige verspreiding tussen 60% en 80% te handhaaf. Om dié rede is die maatreël ingestel,” het hy gesê. “Dit word gedoen om te help met die herstel van die reservoirvlakke, terwyl hoë waterverbruik in bogenoemde metrogebiede bestuur kan word.” Rand Water sê hy het reeds al sy kliënte ingelig oor die behoefte aan verminderde waterverbruik en hulle gevra om water spaarsaam te gebruik. Hy het nie gesê wanneer die situasie weer normaal sal wees nie.